ΠΡΟΤΥΠΑ ΚΑΙ ΕΙΔΩΛΑ
Γιατί οι νέοι αναζητούν πρότυπα; 
· θέλουν να ικανοποιήσουν την έμφυτη ορμή τους για αναγνώριση των ικανοτήτων τους 
· θέλουν με τη μίμηση προτύπων να απελευθερωθούν από την ,ανωνυμία που δημιουργεί ο συνωστισμός στις μεγαλουπόλεις 
· εντυπωσιάζονται από τη δόξα των προτύπων
· θέλουν με τη μίμηση προτύπων να διαμορφώσουν την προσωπικότητα τους 
· έχουν την έμφυτη τάση για προσωπολατρεία 
· θαυμάζουν και εκτιμούν τις αναγνωρισμένες προσωπικότητες.
Ποια πρότυπα ωφελούν τους νέους;
· είναι ηθικά πρόσωπα του παρελθόντος 
· έχουν ευδοκιμήσει μέσα στον κοινωνικό χώρο 
· έχουν την εκτίμηση και την αναγνώριση της κοινωνίας 
· διαπνέονται από ειλικρίνεια 
· έχουν πρωτοστατήσει στις ιστορικές, κοινωνικές και επιστημονικές μεταβολές 
· μπορούν να οδηγήσουν τους νέους στην αυτογνωσία και στον αυτοέλεγχο 
· αφυπνίζουν στους νέους την έμφυτη τάση της μίμησης.
· 
Τα καλά πρότυπα:
· διαμορφώνουν το χαρακτήρα και αναπτύσσουν την προσωπικότητα του σημερινού νέου 
· προβάλλουν κοινωνικές αρετές για μίμηση 
· αποτελούν παραδείγματα αρετής για το σημερινό νέο
· γεννούν την εμπιστοσύνη και την ασφάλεια στο νέο
· καλούν το σύγχρονο νέο να συνεργαστεί με τους μεγαλύτερους του για την επίλυση των μεγάλων και δύσλυτων κοινωνικών προβλημάτων 
· παίζουν διδακτικό ρόλο 
· φέρνουν μηνύματα του παρελθόντος, τα οποία είναι πολύ χρήσιμα για το παρόν και το μέλλον 
· κάνουν αισιόδοξο και δραστήριο το σύγχρονο νέο
· γεμίζουν με ιδανικά και αξίες το σημερινό νέο 
· συνδέουν το νέο με το παρελθόν 
· αναπτύσσουν την εθνική συνείδηση του νέου
· μαθαίνουν στο νέο να εργάζεται, να συνεργάζεται και ν’ αναπτύσσει πρωτοβουλίες - καλλιεργούν την έμφυτη κοινωνικότητα του νέου.
Τα κακά πρότυπα:
· διαψεύδουν τα όνειρα του σημερινού νέου 
· οδηγούν το νέο σε ηθικές παρεκτροπές 
· προκαλούν φανατισμό ή προσωπολατρεία
· προβάλλονται σαν ήρωες και πετυχημένα άτομα 
· ηρωοποιούνται από το σημερινό νέο 
· προβάλλονται πολύ από τα μέσα μαζικής ενημέρωσης
· οδηγούν το νέο στην τυφλή μίμηση τους 
· εμποδίζουν το σημερινό νέο να σκέφτεται ήρεμα και αντικειμενικά ·
· μοιάζουν με τα είδωλα
· προσκολλούν το σύγχρονο νέο με πάθος στις ιδέες και τις αντιλήψεις τους
· κάνουν το νέο που ακολουθεί με φανατική επιμονή την κοσμοθεωρία τους μονόπλευρο, αδιάλλακτο και ασυμβίβαστο.
Γιατί οι αντιήρωες κατακλύζουν την εποχή μας;
· Ο σημερινός άνθρωπος δεν ντρέπεται για τους συμβιβασμούς και τις υποχωρήσεις του 
· ο σύγχρονος άνθρωπος ονειρευτοί τον εύκολο πλουτισμό και την άκοπη ανάδειξη 
· ο σημερινός άνθρωπος βασίζεται σε απαξίες 
· ο σύγχρονος άνθρωπος αγωνίζεται με πάθος για υλικές απολαβές
· ο ευδαιμονισμός και ο ωφελιμισμός είναι πόλοι έλξης του σημερινού ανθρώπου 
· το βόλεμα θεωρείται σαν το μεγαλύτερο ιδανικό της σημερινής ζωής
· το  ατομικιστικό πνεύμα δημιουργεί ψευτοήρωες και όχι παραγματικούς ήρωες 
· η ειδωλολατρεία των σταρ (σταρολατρεία) στην εποχή μας είναι η νέα θρησκεία 
· η τάση φυγής από κάθε πρόβλημα δημιουργεί ψευτοήρωες·
· σήμερα δεν απονέμεται τιμή στους ήρωες της καθημερινής ζωής (γονείς, δασκάλους, επιστήμονες . . .) 
· ο πραγματικός ήρωας είναι συνεπής στις ιδέες και στα «πιστεύω», του, ενώ ο ψευτοήρωας αλλάζει ιδέες, προκειμένου να πετύχει τη γρήγορη και άκοπη ανάδειξη του.

ΕΛΛΗΝΙΚΗ ΓΛΩΣΣΑ (ΝΕΟΕΛΛΗΝΙΚΗ ΓΛΩΣΣΑ ΚΑΙ ΛΟΓΟΤΕΧΝΙΑ) 
Α΄ ΤΑΞΗ ΗΜΕΡΗΣΙΟΥ ΚΑΙ ΕΣΠΕΡΙΝΟΥ ΓΕΛ 

Κείμενο 1 
[Τα πρότυπα των νέων]
Το παρακάτω κείμενο υπογράφεται από την Κατερίνα Σώκου, δημοσιογράφο που ζει στην Αμερική. Έχει δημοσιευθεί στη στήλη «Απόψεις» της εφημερίδας Καθημερινή στις 23.1.2019.
Ήταν το θέμα της έκθεσης εκείνη τη χρονιά στις Πανελλαδικές Εξετάσεις. Η πρώτη μου σκέψη ήταν ότι, αν είναι να έχει κανείς πρότυπα, ας είναι υψηλά: χωρίς να είμαι θρησκευόμενη –κάτι που φρόντισα να επισημάνω–, πρότεινα τον Ιησού Χριστό, που κήρυξε την αγάπη για τον πλησίον. Ούτε σε επαναστάτες αναφέρθηκα ούτε σε εθνικά σύμβολα. Ούτε καν στους σταρ της σοουμπίζ! Δεν κέρδισα φίλους σε κανένα στρατόπεδο: Πήρα έναν μέτριο βαθμό, ο οποίος ήταν τελικά το καλύτερο δώρο, γιατί βρέθηκα στο Ιστορικό Ιωαννίνων – μακάρι να μπορούσα να πω ότι το έκανα επίτηδες, αλλά μάλλον ήμουν εκτός κλίματος. 
Ας κάνω μια δεύτερη προσπάθεια: Υποψήφια για 10 βραβεία Όσκαρ η ταινία «The Favorite» του σκηνοθέτη Γιώργου Λάνθιμου. Στους ημιτελικούς του αυστραλιανού Open o τενίστας Στέφανος Τσιτσιπάς. Δύο Έλληνες που, ξεκινώντας από την Ελλάδα, με ελληνικά βιώματα και περιορισμούς και όχι από το Λος Άντζελες ή την Ελβετία, φτάνουν στην κορυφή του αντικειμένου τους. Ο κόσμος θαυμάζει το κατόρθωμά τους, χωρίς να ασχολείται ιδιαίτερα με την καταγωγή τους. Αλλά εμείς ξέρουμε: είναι δύο από εμάς, τους Έλληνες, που αντιμετωπίζουμε αντίστοιχους περιορισμούς και δυσκολίες, και γι’ αυτό μιλούν στην καρδιά. Είναι ώρα να μιλήσουν και στο μυαλό, να γίνουν πρότυπα για το νέο μοντέλο του δημιουργικού και επιτυχημένου επαγγελματία. Εκείνου που είναι διεθνώς ανταγωνιστικός, ακριβώς επειδή δουλεύει σκληρά, αλλά και επειδή έχει ένα μεγάλο όραμα και, για να το υπηρετήσει, δεν διστάζει να ανοίξει τα φτερά του στο εξωτερικό και βήμα βήμα να φτάσει να αξιοποιεί τους καλύτερους ηθοποιούς του Χόλυγουντ ή να προπονείται στις καλύτερες σχολές τένις του κόσμου. […] 

Κείμενο 2
[Αγαπούλα]
Το κείμενο είναι απόσπασμα από το βιβλίο της Μαρίας Κέντρου-Αγαθοπούλου:Η παραίτηση, Κέδρος, 2002.
Ένα πρωί, στην αυλή της, που έσκιζε με το τσεκούρι ξύλα για προσάναμμα, ο Γιωργάκης — τρία τέσσερα χρονών —, απ' το απέναντι σπίτι, έβγαλε το κεφαλάκι του από την πόρτα της κουζίνας τους, με όλο το σώμα του μέσα για ν' αποφύγει τον παγωμένο χειμωνιάτικο αέρα, και φώναξε μ' εκείνη την τσιριχτή φωνή που βγάζουν πολλές φορές τα μικρά παιδιά και λες πού τη βρίσκουν τέτοια δύναμη μες στο μικρό τους σώμα, φώναξε λοιπόν «Αγαπούλα, θα σε κάνουμε νύφη». 
Όταν τέλειωσε με τα ξύλα και ανέβηκε στο σπίτι, είπε της μητέρας της ότι «αυτό» της φώναξε ο εγγονός της κυρίας Ευτέρπης κι ότι την έσκιαξε εκείνη η τσιριχτή φωνή του παιδιού και σαν να μην κατάλαβε στην αρχή από πού είχε έρθει, όμως, έτσι άξαφνα που είχε σηκώσει το κεφάλι της και κοίταξε απέναντι αφήνοντας καθηλωμένο το τσεκούρι ανάμεσα στη βαθιά σχισμή ενός κούτσουρου, πρόλαβε και είδε εν ριπή οφθαλμού[footnoteRef:1] (ή έτσι της φάνηκε;) από πού ερχόταν η φωνή κι άκουσε συγχρόνως μια πόρτα να κλείνει με πάταγο, και μετά τίποτα.  [1:  πολύ γρήγορα] 

Η μητέρα της, προσπαθώντας να κρύψει τη χαρά της, είπε μάνι μάνι, όμως με κάποια προσποιητή αδιαφορία, «σίγουρα η γιαγιά του η κυρία Ευτέρπη θα το 'βαλε το μωρό να σου φωνάξει έτσι, σε θέλει, φαίνεται, για το γιο της τον Παύλο», κι η Αγαπούλα είπε «μαμά, δεν είσαι με τα καλά σου που θα πάρω έναν άντρα που δεν αγαπώ, εσύ κοίταξε να το βγάλεις αυτό απ' το μυαλό σου, τ' ακούς; πες πως δεν σου το 'πα ποτέ», κι εκείνη δεν τόλμησε να βγάλει άλλη λέξη από το στόμα της. 
Όμως, από την άλλη κιόλας μέρα άρχισαν κάτι συχνές επισκέψεις της γειτόνισσας κυρίας Ρωξάνης, και σους πους με τη μητέρα της Αγαπούλας κάτι ψήνανε οι δυο τους, μια υπόθεση σκοτεινή θαρρείς, γιατί η κυρία Ρωξάνη ήταν καπάτσα[footnoteRef:2] προξενήτρα.  [2:  επιδέξια, έξυπνη και πονηρή που μπορεί να καταφέρει τα πάντα με διάφορα μέσα] 

ΘΕΜΑΤΑ 
ΘΕΜΑ 1 (μονάδες 35) 
1ο υποερώτημα (μονάδες 10) 
Ποια πρόσωπα και για ποιους λόγους, σύμφωνα με τη συγγραφέα του Κειμένου 1, μπορούν να αποτελέσουν πρότυπα για τους νέους σήμερα; (50 λέξεις) 
Μονάδες 10 

2ο υποερώτημα (μονάδες 10) 
Να περιγράψεις τον τρόπο με τον οποίο γίνεται νοηματικά η σύνδεση των παραγράφων του Κειμένου 1. 
Μονάδες 10 

3ο υποερώτημα (μονάδες 15) 
Τι πετυχαίνει η συγγραφέας με την επιλογή του πρώτου ενικού προσώπου των ρημάτων στην πρώτη παράγραφο του Κειμένου 1; (μονάδες 10) Γιατί επιλέγει το πρώτο πληθυντικό ρηματικό πρόσωπο στο χωρίο της δεύτερης παραγράφου: «Αλλά εμείς ξέρουμε: είναι δύο από εμάς, τους Έλληνες, που αντιμετωπίζουμε αντίστοιχους περιορισμούς και δυσκολίες, και γι’ αυτό μιλούν στην καρδιά» (μονάδες 5); 
Μονάδες 15 
ΘΕΜΑ 2 (μονάδες 30)
Σε άρθρο σας στην εφημερίδα του σχολείου σας αναπτύσσετε την άποψή σας σχετικά με την ανάγκη που έχετε ως νέοι να έχετε πρότυπα, αλλά και πώς σας επηρεάζουν τα θετικά πρότυπα. 
Μονάδες 30
 
ΘΕΜΑ 3 (μονάδες 20)
Ποιο είναι το είδος του αφηγητή σύμφωνα με την συμμετοχή του στην ιστορία; Ποια είναι η οπτική του γωνία. Ποιος είναι ο επικρατέστερος αφηγηματικός τρόπος και τι εξυπηρετεί σε σχέση με την πρόθεση του συγγραφέα;
Μονάδες 20

ΘΕΜΑ 4 (μονάδες 15) 
Να ερμηνεύσεις στο Κείμενο 2 τη στάση της Αγαπούλας στο ζήτημα του γάμου (μονάδες 10) εξετάζοντας παράλληλα αν αυτή την αποδέχεται η εποχή μας (μονάδες 5). Να αναπτύξεις την ερμηνεία σου σε 100 - 150 λέξεις. 
Μονάδες 15

